Odločba Komisije

z dne 9. julija 2001

o nevključitvi parationa v Prilogo I k Direktivi Sveta 91/414/EGS in preklicu registracij fitofarmacevtskih sredstev, ki vsebujejo to aktivno snov

(notificirano pod dokumentarno številko K(2001) 1772)

(Besedilo velja za EGP)

(2001/520/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2001/36/ES [2], in zlasti četrtega pododstavka člena 8(2) Direktive,

ob upoštevanju Uredbe Komisije (EGS) št. 3600/92 z dne 11. decembra 1992 o določitvi podrobnih pravil za izvajanje prve faze programa dela iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo (ES) št. 1972/1999 [4], in zlasti člena 7(3A)(b) Uredbe,

ob upoštevanju naslednjega:

(1) Člen 8(2) Direktive 91/414/EGS določa, da Komisija izvaja program dela za preučitev aktivnih snovi v fitofarmacevtskih sredstvih, ki so bile že v prometu dne 15. julija 1993. Podrobna pravila za izvajanje tega programa je določila Uredba (EGS) št. 3600/92.

(2) Uredba Komisije (ES) št. 933/94 [5], kakor je bila nazadnje spremenjena z Uredbo (ES) št. 2230/95 [6], je opredelila aktivne snovi, ki jih je treba oceniti v okviru Uredbe (EGS) št. 3600/92, imenovala državo članico poročevalko za oceno vsake snovi in navedla proizvajalce posamezne aktivne snovi, ki so pravočasno predložili prijavo v skladu s členom 4(2) Uredbe (EGS) št. 3600/92.

(3) Paration je ena od 90 aktivnih snovi, ki jih navaja Uredba (ES) št. 933/94.

(4) V skladu s členom 7(1)(c) Uredbe (EGS) št. 3600/92 je Italija, ki je imenovana država članica poročevalka, dne 30. novembra 1998 predložila poročilo o svoji oceni informacij, ki so jih prijavitelji poslali v skladu z določbami člena 6(1) te uredbe, Komisiji.

(5) Po prejemu poročila države članice poročevalke se je Komisija posvetovala s strokovnjaki držav članic, pa tudi z glavnim prijaviteljem (Cheminova), kakor določa člen 7(3) Uredbe (EGS) št. 3600/92.

(6) Poročilo o oceni, ki jo je pripravila Italija, so države članice in Komisija pregledale v okviru Stalnega odbora za zdravstveno varstvo rastlin. Ta pregled se je zaključil 12. decembra 2000 v obliki poročila Komisije o pregledu za paration v skladu s členom 7(6) Uredbe (EGS) št. 3600/92.

(7) Ocene, ki so bile dane na podlagi predloženih informacij, niso pokazale, da fitofarmacevtska sredstva, ki vsebujejo paration, ob predlaganih pogojih za uporabo, na splošno izpolnjujejo zahteve iz člena 5(1)(a) in (b) Direktive 91/414/EGS, zlasti v zvezi z varnostjo izvajalcev, ki so potencialno izpostavljeni parationu, in ob upoštevanju vpliva in obnašanja snovi v okolju ter morebitnega vpliva na neciljne organizme.

(8) Glavni prijavitelj je Komisijo in državo članico poročevalko obvestil, da ne želi več sodelovati v programu dela za to aktivno snov, in torej ne bo več pošiljal nadaljnjih informacij.

(9) Zato ta aktivna snov ne more biti vključena v Prilogo I k Direktivi 91/414/EGS.

(10) Nobeno prehodno obdobje za odstranitev, hranjenje, dajanje v promet in uporabo obstoječih zalog fitofarmacevtskih sredstev z vsebnostjo parationa, ki ga država članica odobri v skladu z določbami člena 4(6) Direktive 91/414/EGS, ne sme biti daljše od 12 mesecev, da se uporaba obstoječih zalog omeji na samo še eno rastno sezono.

(11) Ta odločba ne posega v pravice Komisije, da v okviru Direktive Sveta 79/117/EGS [7] pozneje sprejme katerikoli ukrep za to aktivno snov.

(12) Ukrepi, predvideni s to odločbo, so v skladu z mnenjem Stalnega odbora za zdravstveno varstvo rastlin –

SPREJELA NASLEDNJO ODLOČBO:

Člen 1

Paration ni vključen v Prilogo I k Direktivi 91/414/EGS kot aktivna snov.

Člen 2

Države članice zagotovijo, da:

1. se registracije za fitofarmacevtska sredsteva, ki vsebujejo paration, prekličejo v obdobju šestih mesecev od dneva sprejetja te odločbe;

2. se od datuma sprejetja te odločbe nobena registracija fitofarmacevtskih sredstev, ki vsebujejo paration, ne bo izdala ali obnovila na podlagi odstopanja, predvidenega v členu 8(2) Direktive 91/414/EGS.

Člen 3

Vsako prehodno obdobje, ki so ga države članice odobrile v skladu z določbami člena 4(6) Direktive 91/414/EGS, je čim krajše in ne sme biti daljše od 18 mesecev od datuma sprejetja te odločbe.

Člen 4

Ta odločba je naslovljena na države članice.

V Bruslju, 9. julija 2001

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 164, 20.6.2001, str. 1.

[3] UL L 366, 15.12.1992, str. 10.

[4] UL L 244, 16.9.1999, str. 41.

[5] UL L 107, 28.4.1994, str. 8.

[6] UL L 225, 22.9.1995, str. 1.

[7] UL L 230, 19.8.1991, str. 1.

--------------------------------------------------